Title: ระเบียบคณะกรรมการส่งเสริมการจัดการศึกษาสำหรับคนพิการ ว่าด้วยการจัดการศึกษาขั้นพื้นฐานสำหรับคนพิการ พ.ศ. 2552

ระเบียบคณะกรรมการส่งเสริมการจัดการศึกษาสำหรับคนพิการ
ว่าด้วยการจัดการศึกษาขั้นพื้นฐานสำหรับคนพิการ
พ.ศ. ๒๕๕๒

อาศัยอำนาจตามความในมาตรา
๑๒ (๔) แห่งพระราชบัญญัติการจัดการศึกษาสำหรับคนพิการ พ.ศ. ๒๕๕๑
คณะกรรมการส่งเสริมการจัดการศึกษาสำหรับคนพิการ จึงวางระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการส่งเสริมการจัดการศึกษาสำหรับคนพิการ ว่าด้วยการจัดการศึกษาขั้นพื้นฐานสำหรับคนพิการ
พ.ศ. ๒๕๕๒

ข้อ ๒[๑] 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในระเบียบนี้
สถานศึกษา หมายความว่า
สถานศึกษาที่จัดการศึกษาขั้นพื้นฐานทั้งของรัฐและเอกชน
ส่วนราชการ หมายความว่า
หน่วยงานตั้งแต่ระดับกรมหรือเทียบเท่าขึ้นไปที่มีสถานศึกษาหรือหน่วยงานการศึกษาที่จัดการศึกษาสำหรับคนพิการ
คณะกรรมการ หมายความว่า คณะกรรมการส่งเสริมการจัดการศึกษาสำหรับคนพิการ
กองทุน หมายความว่า
กองทุนส่งเสริมและพัฒนาการศึกษาสำหรับคนพิการ

ข้อ ๔ 
ให้สถานศึกษามีหน้าที่จัดการศึกษาขั้นพื้นฐานสำหรับคนพิการตามภารกิจของสถานศึกษานั้น
โดยไม่เก็บค่าใช้จ่าย

ข้อ ๕ 
ในกรณีที่สถานศึกษาใดปฏิเสธไม่รับคนพิการเข้าศึกษาโดยไม่มีเหตุผลและความจำเป็นตามหลักเกณฑ์และวิธีการที่คณะกรรมการกำหนด
ให้ถือว่าเป็นการเลือกปฏิบัติโดยไม่เป็นธรรมตามมาตรา ๘
แห่งพระราชบัญญัติการจัดการศึกษาสำหรับคนพิการ พ.ศ. ๒๕๕๑
ในการดำเนินการตามวรรคหนึ่ง
หากสถานศึกษาใดมีข้อโต้แย้งหรือมีปัญหาในทางปฏิบัติที่จำเป็น
ให้สถานศึกษานั้นเสนอเรื่องต่อคณะกรรมการเพื่อพิจารณาเป็นรายไป

ข้อ ๖ 
เพื่อประโยชน์ในการจัดการศึกษาขั้นพื้นฐานสำหรับคนพิการ
ให้สถานศึกษาซึ่งได้รับคนพิการเข้าศึกษา มีการดำเนินการในเรื่อง ดังต่อไปนี้
(๑)
จัดระบบหรือรูปแบบที่สนับสนุนการเรียนการสอนโดยคำนึงถึงความสามารถ ความสนใจ
ความถนัด และความจำเป็นพิเศษตามประเภทของคนพิการทางการศึกษา
(๒)
จัดสภาพแวดล้อม ระบบสนับสนุนการเรียนการสอน
ตลอดจนบริการสิ่งอำนวยความสะดวกเทคโนโลยีสิ่งอำนวยความสะดวก สื่อ
บริการและความช่วยเหลืออื่นใดทางการศึกษาที่คนพิการสามารถเข้าถึง และใช้ประโยชน์ได้

ข้อ ๗  ในการจัดทำหลักสูตร กระบวนการเรียนรู้
การทดสอบทางการศึกษา การวัดและประเมินผลการศึกษา
ให้สถานศึกษาและส่วนราชการที่รับผิดชอบดำเนินการให้สอดคล้องกับสภาพความต้องการจำเป็นพิเศษของคนพิการแต่ละประเภท
ตามรูปแบบ หลักเกณฑ์ และวิธีการที่เลขาธิการคณะกรรมการการศึกษาขั้นพื้นฐานกำหนด
หรือตามที่สถานศึกษาเห็นสมควร

ข้อ ๘ 
ในกรณีที่คนพิการซึ่งมีอุปสรรคและมีความจำเป็นที่จะต้องได้รับความช่วยเหลือในการเดินทางเพราะเหตุแห่งความพิการนั้น
ให้สถานศึกษาหรือส่วนราชการที่รับผิดชอบจัดบริการสำหรับการเดินทาง
ในการดำเนินการตามวรรคหนึ่ง
หากเงินอุดหนุนของสถานศึกษาไม่เพียงพอ
ให้สถานศึกษาขอรับการสนับสนุนจากกองทุนหรือส่วนราชการต้นสังกัดของสถานศึกษานั้นได้

ข้อ ๙ 
เพื่อประโยชน์ในการจัดการศึกษาขั้นพื้นฐานสำหรับคนพิการ
ให้ส่วนราชการที่รับผิดชอบจัดสรรงบประมาณและทรัพยากรทางการศึกษาเป็นกรณีพิเศษแก่สถานศึกษา
 ทั้งนี้ ตามความเหมาะสม
และสอดคล้องกับความต้องการจำเป็นพิเศษของคนพิการ

ข้อ ๑๐ 
ให้ส่วนราชการต้นสังกัดของสถานศึกษาที่จัดการศึกษาขั้นพื้นฐานสำหรับคนพิการรายงานผลการดำเนินงานในการปฏิบัติตามระเบียบนี้ต่อคณะกรรมการอย่างน้อยปีละหนึ่งครั้ง

ประกาศ
ณ วันที่ ๑๕ มิถุนายน พ.ศ. ๒๕๕๒
จุรินทร์  ลักษณวิศิษฏ์
รัฐมนตรีว่าการกระทรวงศึกษาธิการ
ประธานกรรมการส่งเสริมการจัดการศึกษาสำหรับคนพิการ

ปริยานุช/จัดทำ
๗ สิงหาคม
๒๕๕๒

โชติกานต์/ปรับปรุง
๒๔ สิงหาคม
๒๕๖๑

[๑]
ราชกิจจานุเบกษา เล่ม ๑๒๖/ตอนพิเศษ ๑๐๖ ง/หน้า ๒/๒๙ กรกฎาคม ๒๕๕๒